Sardegne: indipendentiscj in lote cuintri des scovacis talianis
La emergjence scovacis che e interesse zaromai di agns la Campanie e à tornât a vê une gnove piche ta chestis ultimis setemanis. La prime soluzion cjatade des autoritâts talianis e je stade chê di smaltî une part dai refudums in altris regjons dal stât talian. La decision dal president de Regjon Sardegne, Renato Soru, di smaltî su la isule une part di chês scovacis e à mot dôs sortis di reazions contraris: chê dai indipendentiscj sarts che le viodin come une gnove dimostrazion de sotanance de isule ai interès talians, e chê dai partîts dal centri diestre (ae oposizion inte Regjon Sardegne) che a àn cjapade la ocasion par fâ sù une bataie politiche su cheste cuestion. A spiegâ in maniere clare cheste diference i àn pensât i stes indipendentiscj, come che si pues lei tun dai manifescj metûts fûr ta chestis zornadis di iRS (indipendèntzia Repùbrica de Sardigna): “il nestri probleme e je inmò une volte la classe dirigjente unioniste e autonomiste che e guvierne cuintri dai sarts e cuintri de Sardegne, cun pocjis diferencis jenfri centri diestre e centri çampe”. Cun di fat, se vuê la aministrazion regjonâl e je di centri çampe, cuant che al guvier al jere il centri diestre la si veve vût une situazion similâr, dome chê in chê volte invezit des scovacis a jerin scoriis nucleârs. La solidarietât che i ven domandade ae Sardegne – a zontin i indipendentiscj – e je simpri a sens unic, parcè che il stât talian al dîs simpri di no cuant che i si domande di tornâ i bêçs che a spietaressin ae Regjon o di vignî incuintri ae Sardegne sul plan des servitûts militârs. Par chest inte zornade di joibe uns dusinte militants indipendentiscj (pe plui part di iRS, ma ancje di Sardigna Natzione e Confederazion Sindacâl Sarde) a àn metût in vore une proteste no violente intal puart di Casteddu / Cagliari par impedî che i refudums rivâts vie mâr a fossin sbarcjâts su la isule. I manifestants a son stâts cjariâts plui voltis des fuarcis di polizie che a ‘nd àn fermâts une cuarantine che a son stâts menâts in cuesture e denunciâts par resistence a public uficiâl cundut che a vessin metût in vore dome formis di resistence no violente. I indipendentiscj sarts a denunciin ancje il tentatîf di cjapâju dentri tai episodis di violence che si àn vûts denant de cjase dal president regjonâl Soru tes zornadis daspò, là che invezit a saressin daûr elements de estreme diestre.
[Font: iRS, 10-11-12/01/2008; stampe taliane, 11-12/01/2008]
fur_Latn fur_Latn fur_Latn